

**Πρόγραμμα FAB III (Βρες δικαστικό επιμελητή) – Ομάδα εργασίας**

**17 Μαρτίου 2021**

Την Τετάρτη 17 Μαρτίου 2021 διεξήχθη διαδικτυακή ομάδα εργασίας για το πρόγραμμα της Ευρωπαϊκής Ένωσης Δικαστικών Επιμελητών (FAB III) στην οποία έλαβαν μέρος η διαχειρίστρια του προγράμματος στο Ευρωπαϊκό Ίδρυμα των Δικαστικών Επιμελητών Iva Peni-Trouillas, ο σύμβουλος του Προέδρου της Ευρωπαϊκής Ένωσης Δικαστικών Επιμελητών Patrick Guilen, ο υπεύθυνος προϊόντων στην εταιρεία Nowina Solutions Daniel Lamiroy και ο προγραμματιστής του Αριστοτέλειου Πανεπιστήμιου Θεσσαλονίκης Γεώργιος-Νικόλαος Τσάκωνας.

Η Iva Peni-Trouillas ξεκίνησε την ομιλία της κάνοντας μία εισαγωγή του προγράμματος και παρουσιάζοντας τη συνολική διαδικασία ολοκλήρωσής του. Στη συνέχεια ο Patrick Guilen ανέφερε τους πέντε βασικούς λόγους για να ενταχθεί μία χώρα στο συγκεκριμένο πρόγραμμα:

* Ενίσχυση της διασυνοριακής συνεργασίας
* Διευκόλυνση στη πρόσβαση στην δικαιοσύνη
* Ψηφιοποίηση της δικαιοσύνης
* Αξίωση από την Επιτροπή της Ευρωπαϊκής Ένωσης για ένταξη των χωρών στο πρόγραμμα
* Παρουσία της χώρας στον κατάλογο της πύλης e-Justice

Κατόπιν ανέλυσε τον κάθε λόγο ξεχωριστά παρουσιάζοντας επιχειρήματα. Πιο συγκεκριμένα, ανέφερε πως με το FAB III μπορούμε να προσδιορίσουμε ποιος είναι αρμόδιος δικαστικός επιμελητής σε κάθε κράτος μέλος. Χωρίς αυτό υποστήριξε πως είναι δύσκολο να βρει κάποιος δικαστικό επιμελητή, να γνωρίζει που πρέπει να πάει για να τον αναζητήσει, να γνωρίζει ποια γλώσσα μπορεί να μιλήσει ο δικαστικός επιμελητής κι αν οι πληροφορίες που θα βρει θα ισχύουν ακόμα. Στη συνέχεια, είπε πως θα είναι δύσκολο για έναν δικαστικό επιμελητή να βρει κάποιον συνάδελφο του σε άλλο κράτος μέλος και ακόμη πιο δύσκολο για έναν πολίτη να βρει δικαστικό επιμελητή σε άλλο κράτος μέλος. Σε αυτή την περίπτωση ανατρέχει συνήθως σε δικηγόρο με τον κίνδυνο υψηλότερων αμοιβών και χάσιμο χρόνο ή στο διαδίκτυο όπου δεν υπάρχει καμία εγγύηση για την εγκυρότητα των πληροφοριών. Κατόπιν, ανέφερε πως στα προτερήματα του προγράμματος είναι η αύξηση της ηλεκτρονικής ανταλλαγής μεταξύ των δικαστικών επιμελητών μέσω του προγράμματος e-Codex και η σύνδεση μεταξύ των υφιστάμενων ηλεκτρονικών καταλόγων στο μητρώο FAB με αποτέλεσμα τη δημιουργία ενός ευρωπαϊκού ψηφιακού δικτύου των δικαστικών επιμελητών. Παράλληλα, τόνισε πως η συμμετοχή στο πρόγραμμα FAB III θα δώσει τη δυνατότητα σε όλους τους δικαστικούς επιμελητές να βρίσκονται στην πύλη e-Justice. Είπε πως είναι πολύ σημαντικό να βρίσκονται οι δικαστικοί επιμελητές μαζί με τους άλλους νομικούς επαγγελματίες (δικηγόρους, συμβολαιογράφους, εμπειρογνώμονες, διαμεσολαβητές, νομικούς μεταφραστές κ.λ.π.). Στη συνέχεια, αναφέρθηκε στην αξίωση της Ευρωπαϊκής Επιτροπής για συμμετοχή στο συγκεκριμένο πρόγραμμα μέσω του νέου Ευρωπαϊκού Κανονισμού 2020/1784 που εγκρίθηκε στις 25 Νοεμβρίου 2020. Οι δικαστικοί επιμελητές εξακολουθούν να είναι οι αρμόδιες αρχές αποστολής και παραλαβής αλλά τα προς επίδοση έγγραφα, αιτήσεις, πιστοποιητικά, αποδείξεις μπορούν να διαβιβαστούν μέσω ενός ασφαλούς και αξιόπιστου αποκεντρωμένου IT συστήματος. Αυτό ακριβώς το σύστημα πρέπει να βασίζεται σε μια διαλειτουργική λύση όπως το e-Codex. Κατόπιν, ο Patrick Guilen έθεσε το ερώτημα γιατί το πρόγραμμα FAB III να ενταχθεί στο νέο κανονισμό για την επίδοση και έδωσε τις ακόλουθες απαντήσεις: γιατί πρέπει να γνωρίζουμε σε ποιον πρέπει να διαβιβάσουμε το έγγραφο με ασφαλή και ηλεκτρονικό τρόπο, γιατί υπάρχει επείγουσα ανάγκη για ένα τόσο ολοκληρωμένο και ενημερωμένο κατάλογο και γιατί το πρόγραμμα αυτό μπορεί να είναι μια ευκαιρία για χώρες όπου ο δικαστικός επιμελητής δεν είναι ακόμη η αρχή παραλαβής και αποστολής (Ισπανία, Γερμανία….). Επίσης, ανέφερε ότι η Ευρωπαϊκή Επιτροπή ξεκίνησε αυτό το 5ο βήμα για την επίδοση στα κράτη μέλη δικαστικών και εξώδικων εγγράφων σε αστικές και εμπορικές υποθέσεις. Στο άρθρο 25 αναφέρεται πως η Επιτροπή θα υιοθετήσει την εφαρμογή νόμων για τη θέσπιση του αποκεντρωμένου συστήματος IT. Η επιτροπή αποτελείται από εκπρόσωπο του Υπουργείου Δικαιοσύνης, από εμπειρογνώμονα πληροφορικής και από νομικό εμπειρογνώμονα (δικαστικό επιμελητή) και θα συνεδριάζει κάθε μήνα. Στόχος της Ευρωπαϊκής Επιτροπής είναι η υψηλού επιπέδου αρχιτεκτονική του συστήματος e-Codex σύμφωνα με το ακόλουθο χρονοδιάγραμμα: την έναρξη του προγράμματος στις 22 Δεκεμβρίου 2020, τον εφαρμοστικό νόμο στις 23 Μαρτίου 2022, τον Κανονισμό εφαρμογής (μη ψηφιακό) την 1η Ιουλίου 2022 και το έτος 2025 την ολοκλήρωση του συστήματος. Ο Patrick Guilen τόνισε επίσης ότι το πρόγραμμα χρηματοδοτείται από την Επιτροπή της Ευρωπαϊκής Ένωσης και τις τεχνικές πτυχές τις έχει αναλάβει όλη η ομάδα που εκπονεί το FAB III.

Ο επόμενος ομιλητής Daniel Lamiroy μίλησε για τη σημασία της παροχής δεδομένων GeoArea όταν χρειάζεται δίνοντας συγκεκριμένα παραδείγματα και ο Γεώργιος-Νικόλαος Τσάκωνας αναφέρθηκε στις τεχνικές ιδιαιτερότητες και την αναμόρφωση του συστήματος JSON.

Η συνεδρίαση έκλεισε με την παρουσίαση των μέσων που διαθέτει το FAB III από τη διαχειρίστρια του προγράμματος Iva Peni-Trouillas και με απαντήσεις που δόθηκαν σε απορίες που διατύπωσαν οι συμμετέχοντες.

Η Ομοσπονδία Δικαστικών Επιμελητών Ελλάδας εκπροσωπήθηκε από τον αντιπρόσωπο της και μέλος της Εκτελεστικής Επιτροπής της Ευρωπαϊκής Ένωσης Δικαστικών Επιμελητών, συνάδελφο στο Εφετείο Θεσσαλονίκης Ηλία Τσίπο.